《晚游新亭》
宋代·张嵲

秋至今几日，山云峰尚奇。
新亭独骋望，咏我秋怀诗。
碧水萦麓转，幽蝉映叶悲。
古藤依翠壁，茂树镜清池。
赏会情方适，忧来忽自滋。
荒山逃死地，落日故园思。
遇乱甘身弃，持心与世违。
应人时懒语，兀坐独搘颐。
沉思山烟冥，微吟暮影移。
只应从此去，寂寞但如斯。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。